***Szentendre Rend-trend-je***

*A következő kiadvánnyal a Szentendrei Rendőrkapitányság munkatársai szeretnék tájékoztatni az érdeklődőket, mivel foglalkoztunk Mi*

*az elmúlt időszakban, a Dunakanyarban, Budakalásztól, Visegrádig*

**Felhívás**

**A közút nem versenypálya!**

A téli havas-jeges időjárás következtében a közutakra hulló csapadék jegessé, csúszóssá teszi az útburkolatot. Ezt az időszakot a közlekedésben résztvevők túlnyomó többsége a fokozott balesetveszély miatt nem szereti és óvatosan közlekedik. Vannak azonban olyanok, akik kifejezetten élvezik a téli időjárás közutakra gyakorolt hatását, ilyenkor teszik próbára járművezetési tudásukat.

A Szentendrei Rendőrkapitányság illetékességi területén a téli időszakban számos olyan járművezető jelenik meg, aki a jeges útburkolat tulajdonságait kihasználva a gépkocsiját szándékosan csúsztatva, a kerekeket kipörgetve, nagy sebességgel közlekedik közúton.

Magatartásukkal ők nemcsak saját és utasaik, hanem a közlekedés más résztvevőinek életét, testi épségét, valamint a vagyonbiztonságot is veszélyeztetik.

Cselekményükkel megszegik a közúti közlekedés szabályait, ezért velük szemben a Szentendrei Rendőrkapitányság rendőrei - a jogszabályi kereteken belül - szigorúan fognak fellépni a közlekedők életének, testi épségének védelme érdekében.

**Ittas vezetők bíróság előtt**

A 44 éves budakalászi Sz. Gábor járművezetőt 2014. november 18-án este, Budakalászon közlekedési balesettel összefüggésben vonták intézkedés alá a rendőrök. Az ellenőrzés során a járőrök észlelték, hogy a férfi alkohol befolyása alatt áll, ezért vele szemben alkoholszondát alkalmaztak, amely pozitív eredményt mutatott.

M. Péter Gyula 41 éves budapesti lakos 2014. november 23-án este gépjárművel közlekedett Pomázon, amikor a rendőrök intézkedés alá vonták. A szonda eredménye ebben az esetben is a gépjárművezető ittasságát bizonyította.

T. Péter Pál 50 éves tahitótfalui lakos 2014. december 6-án a késő esti órákban gépjárművével Tahitótfaluban közlekedett. A járőrök az intézkedés során észlelték a férfi ittasságát. A gépkocsivezetővel szemben alkalmazott alkoholszonda pozitív eredményt mutatott.

A férfiak ellen járművezetés ittas állapotban vétség elkövetésének megalapozott gyanúja miatt indult büntetőeljárás a Szentendrei Rendőrkapitányság Közlekedésrendészeti Osztályán. Gyanúsítotti kihallgatásuk során mindhárman elismerték a bűncselekmény elkövetését.

A nyomozóhatóság befejezte az eljárást velük szemben és a keletkezett iratokat bíróság elé állítási javaslattal megküldte a Szentendrei Járási Ügyészség részére.

**Megóvták a kihűléstől**

A szentendrei rendőrök még időben észlelték, hogy a 27 éves férfi nagyon fázik és nincs hová mennie.

A Szentendrei Rendőrkapitányság Közrendvédelmi Osztály munkatársai 2015. február 5-én 2 óra körüli időben egy szentendrei bolt előtt vonta intézkedés alá egy 27 éves férfit, aki szemmel láthatóan nagyon fázott és ruházata nem felelt meg az időjárási viszonyoknak. A férfi a rendőröknek elmondta, hogy nincs hová mennie.

Az intézkedő rendőrök - tekintettel a férfi hiányos öltözetére és a kihűlés veszélyére - mentőt hívtak hozzá, akik további ellátás céljából egy egészségügyi intézménybe szállították.

Még javában tart a tél és éjszakánként, sőt sok helyen nappal is fagypont alatt van a hőmérséklet. Ezért ismételten felhívjuk a lakosság figyelmét arra, hogy senki ne menjen el földön vagy padon fekvő ember mellett, illetve, ha tudomásukra jut, hogy a környezetükben valaki fűtetlen lakásban él, akkor értesítsék a hatóságokat a 107, 112 központi segélyhívó telefonszámok valamelyikén. Hiszen a hideg időjárás nem csak a fedél nélkül élőkre jelent komoly veszélyt, hanem azokra a többnyire idős, egyedül élő emberekre is, akik korukra, egészségi állapotukra, vagyoni helyzetükre tekintettel - vagy egyéb körülmények miatt - nem tudják befűteni a lakásukat.

A kihűléses esetek megelőzése össztársadalmi érdek, az egyes állampolgároknak is fontos szerepe van ebben!

 ***Szentendrei Rendőrkapitányság***